Die NG gemeente Pretoria-Wes was ’n gemeente van die Nederduitse Gereformeerde Kerk in Pretoria, maar dis later ingelyf by die NG gemeente Wespoort. Ná die stigting van die gemeente in 1925 is ds. J.S. Theron beroep en het die eerste leraar van die gemeente geword. Die gemeente het gou tot so 'n mate gegroei dat op 13 September 1928 besluit is om oor te gaan tot die beroeping van 'n tweede leraar. Op 18 Januarie 1929 is die dienste van die destydse prop. J. Adler as hulpprediker van die gemeente aangeneem. Later is prop. J. Adler eenparig as tweede leraar beroep en is hy op 19 April 1929 georden op Voortrekkerhoogte, wat destyds onder hierdie gemeente geressorteer het. Op 30 Junie 1929 het ds. Theron na Prins Albert vertrek en die gemeente is deur ds. Adler tot 1935 alleen bearbei. Ná die vertrek van prop. Loots, wat vanaf 1935 in die gemeente gehelp het, het die volgende tot omstreeks 1951 as hulp- en medeleraars in die gemeente gearbei: di. A.M.H. Koornhof, J.J. Fick, W.C.O. du Toit, P. Kock en D.J.H. van den Berg.